Pro ma ewanojelal ta ja quiꞌil chewe como anin wotak janiꞌ enaꞌoj ja rixnchaꞌon.
In ni rjawaxic wiꞌ chi nbantaj na cumplir ja tzꞌibtal can chwe ojer chipan ja rtzobal Dios,
quewaꞌ nbij riꞌ:
—Cꞌo jun xinwachbilaj chi waꞌim jariꞌ xoc ncꞌulel,
yictaj chwij.
Queriꞌ tzꞌibtal can.
Ja xinbij chewe riꞌ masqui majaꞌn tibantaji pro nbij chewe camic chi ni nbantaj na wiꞌ.
Queriꞌ nbij chewe utzcꞌa ja tok xtibantaji tokoriꞌ bien nchꞌobtaj emwal nak inocnak wiꞌ utzcꞌa nenimaj chi nij in quirwariꞌ ja caniꞌ nbinto chewe.
Ni katzij wiꞌ ja xtinbij chewe riꞌ,
xa nak ta xquecꞌulu quixin ja rajsamajelaꞌ ja nenutakel,
anin cꞌariꞌ ninquecꞌul chakajaꞌ,
in xa nak ta xquecꞌulu wxin nquecꞌul cꞌariꞌ chakajaꞌ ja takyonto wxin.
Queriꞌ xbij ja Jesús chique.
Ja tok bitaji tzij riꞌ rmal cꞌacꞌariꞌ xumaj jun nimlaj bis,
congana lawuloꞌ nuban ranma rmal in xbij chic chique:
—Ni katzij wiꞌ ja xtinbij chewe riꞌ,
cꞌo jun chewe,
arjaꞌ njacho na wxin pa quekꞌaꞌ ja winak ja netzelan wxin,
neꞌ chique.
Ja cꞌa rdiscípulo ejeꞌeꞌ quemaj rtzꞌatic quiꞌ,
matichꞌobtaj cumal chok tre bix wiꞌ ja tzij.
Cꞌo jun chique ja rdiscípulo ja congana najoꞌx rmal,
arjaꞌ kꞌeloc ruqꞌuin ja Jesús pa mesa.
Ja cꞌa Simón Pedro arjaꞌ xuban pon rukꞌaꞌ chwach ja jun chic discípulo chi ncꞌaxaj tre chok tre bix wiꞌ ja tzij rmal ja Jesús.
Ja cꞌa discípulo como arjaꞌ kꞌeloc chwa rucꞌuꞌx ja Jesús chewiꞌ tok xcꞌaxaj tre:
—Kajaw ¿nak chake ja njacho awxin?
neꞌ tre.
—Ja bar xtinyaꞌ wiꞌ ja caxlanway ja muꞌun,
arjaꞌ cꞌariꞌ,
neꞌe ja Jesús tre.
Cꞌacꞌariꞌ xumuꞌ ja caxlanway in tre ja Judas Iscariote xuyaꞌ wiꞌ,
ja rcꞌajol Simón.
Ja cꞌa Judas arjaꞌ tok cꞌamtaj rmal ja caxlanway cꞌacꞌariꞌ xoqui ja Satanás pa ranma in bix tre rmal ja Jesús:
—Ja ramajon rchꞌobic chi naban jat,
tabanaꞌ chanim,
neꞌxi.
Pro ja recꞌo pa mesa ni majun chique chꞌobtaj ta cumal nak tre tok bix queriꞌ tre ja Judas rmal ja Jesús.
Ecꞌoli chique,
ejeꞌeꞌ quechꞌob kaj chi ja Judas bix tre chi nbe,
nerlokꞌoꞌ ja ncꞌatzin tre ja waꞌim xin nmakꞌij owi nta̱kel chi nersipaj jun ti ayuda chique ja tak mebaꞌiꞌ como ja Judas ruqꞌuin arjaꞌ cꞌo wiꞌ caja xin pwok.
Queriꞌ xuban ja Judas tok chaka maril cꞌamtaj rmal ja caxlanway be,
xelel chiquicojol,
ocnak chic akꞌaꞌ.
Ja cꞌa tok elnakel chic ja Judas xumaj chic jutij tzij ja Jesús,
quewaꞌ xbij chic riꞌ:
—Camic ni kꞌalaj wiꞌ chi congana nim rukꞌij ja Ralcꞌwalaxel ja xoc alaxic cuqꞌuin ja winak.
In jun chic,
rmal ja rcꞌaslemal ja Ralcꞌwalaxel triꞌ ntzꞌa̱t wiꞌ chi congana nim rukꞌij ja Dios chakajaꞌ.
Como ja Dios arjaꞌ nya̱ꞌ rukꞌij rmal ja rcꞌaslemal ja Ralcꞌwalaxel rmalcꞌariꞌ ja Dios nkꞌalasaj na chi congana nim rukꞌij ja Ralcꞌwalaxel chakajaꞌ,
nkꞌalasaj na chi xa jun quibanon ruqꞌuin in jariꞌ nkꞌalasaj chanim.
Chakꞌlaj walcꞌwal,
anin xa jun ti tiempo chic ninqꞌuejeꞌ checojol.
Ninecanoj chi na pro caniꞌ xinbij chique ja juleꞌ chic aj Israel queriꞌ nbij chic chewe ixix camic quewariꞌ,
ja bar xquinbe chi wiꞌ maquixcowin ixix nixekaj triꞌ.
Cꞌo jun cꞌacꞌa mandamiento nbij can chewe riꞌ,
tewajoꞌ ewiꞌ.
Caniꞌ nbanonto anin chewe nij ixnwajoꞌonto wiꞌ queriꞌ cꞌa tebanaꞌ ixix chakajaꞌ ni tewajoꞌ wiꞌ ewiꞌ.
Jariꞌ ja cꞌacꞌa mandamiento nyaꞌ can chewe.
Ja wi queriꞌ neban wi newajoꞌ ewiꞌ triꞌ cꞌa nixtzꞌa̱t wiꞌ cumal canojelal ja winak chi ni katzij wiꞌ chi ix ndiscípulo,
neꞌe ja Jesús.
Ja cꞌa Simón Pedro arjaꞌ xbij tre:
—Kajaw ¿bar cꞌa triꞌ natbe wiꞌ?
neꞌ tre.
—Ja bar xquinbe wiꞌ,
atat macatcowini nattreꞌ chwij camic pro nerilaꞌ na jun kꞌij ja tok xcattreꞌ na chwij,
neꞌxi rmal ja Jesús.
—Wajaw ¿nak tre tok ma xquincowin ta xquintreꞌ chawij camic?
Anin matinpokonaj nincamsax amwal,
neꞌe ja Pedro.
—¿La ni katzij wiꞌ nabij chi matapokonaj natcamsax mwal?
Pro ja xtinbij anin chawe riꞌ ni katzij wiꞌ,
ja tok majaꞌn tokꞌi ja acꞌ,
atat oxmul xtabij chwe chi ma awotak ta nwach,
neꞌxi rmal ja Jesús.